b'\n_START_ARTICLE_\nGimli Glider\n_START_PARAGRAPH_\nGimli Glider (engelsk, Gimli-sv\xc3\xa6veflyet) er \xc3\xb8genavnet for et Air Canada-fly, der var involveret i en ber\xc3\xb8mt luftfartsh\xc3\xa6ndelse. Den 23. juli 1983 l\xc3\xb8b Boeing 767-200-flyet, Air Canada Flight 143, helt t\xc3\xb8r for br\xc3\xa6ndstof i 12.000 meters h\xc3\xb8jde (41.000 fod), ca. halvvejs mellem Montr\xc3\xa9al og Edmonton. Bes\xc3\xa6tningen var i stand til at lade flyet sv\xc3\xa6veflyve til en sikker n\xc3\xb8dlanding p\xc3\xa5 Gimli Industrial Park Airport, en tidligere flyvestation ved Gimli, Manitoba. _NEWLINE_Den efterf\xc3\xb8lgende unders\xc3\xb8gelse afsl\xc3\xb8rede firmafejl og en k\xc3\xa6de af mindre menneskelige fejl, der kombineret f\xc3\xb8rte til, at de indbyggede sikkerhedsmekanismer blev sl\xc3\xa5et fra. Luftkaptajn Robert Pearson blev derfor forledt til at tro, at der intet var galt med flyet, selvom det aldrig skulle have v\xc3\xa6ret i luften. Derudover var br\xc3\xa6ndstofp\xc3\xa5fyldningen fejlberegnet, da de, der skulle tanke, havde misforst\xc3\xa5et SI-systemet, som selskabet netop var g\xc3\xa5et over til._NEWLINE_Br\xc3\xa6ndstof udvider sig i varme, s\xc3\xa5 br\xc3\xa6ndv\xc3\xa6rdien af en liter flybr\xc3\xa6ndstof er afh\xc3\xa6ngig af opbevaringstemperaturen. Derfor beregner piloter altid, hvor mange kg de skal bruge. Tankbiler pumper br\xc3\xa6ndstof over i flyene og m\xc3\xa5ler det i liter. Under tankningen m\xc3\xa5ler tankfolkene massefylden af br\xc3\xa6ndstoffet i tankbilen og omregner masse til volumen. I Nordamerika bruger man pounds (0,454\xc2\xa0kg) og US\xc2\xa0gallons (3,79\xc2\xa0liter). I Montr\xc3\xa9al havde tankfolkene dog tabeller til at omregne fra pounds (lb) til liter, men ikke fra kilogram._NEWLINE_Piloterne beregnede, at flyveturen ville kr\xc3\xa6ve 22.300\xc2\xa0kg br\xc3\xa6ndstof. Der var i forvejen 7.682\xc2\xa0liter i flyets tanke, s\xc3\xa5 ved at m\xc3\xa5le br\xc3\xa6ndstoffets massefylde (0,803\xc2\xa0kg/liter) kunne det beregnes, hvor meget br\xc3\xa6ndstof der skulle suppleres med. Massefylden blev korrekt angivet til 1,77\xc2\xa0lb/liter, men de ombordv\xc3\xa6rende 7.682\xc2\xa0liter blev fejlagtigt omregnet til 13.597\xc2\xa0kg (13.597\xc2\xa0lb er det korrekte). Da 13.597\xc2\xa0lb kun er 6.167\xc2\xa0kg, kom der til at mangle 7.430\xc2\xa0kg i tankene (en tredjedel). If\xc3\xb8lge de fejlagtige beregninger skulle der p\xc3\xa5fyldes 8.703\xc2\xa0kg, men da 1,77\xc2\xa0lb/liter blev brugt til at omregne til volumen blev kg til lb igen, og der blev kun p\xc3\xa5fyldt 4.917\xc2\xa0liter (3.948\xc2\xa0kg). Ved starten havde flyet i alt 10.115\xc2\xa0kg (22.300\xc2\xa0lb) eller 45 procent af det beregnede.'